b"\n_START_ARTICLE_\nSegundo de Chom\xc3\xb3n\n_START_SECTION_\nBiografia\n_START_PARAGRAPH_\nFill d'un metge militar aficionat a la fotografia. Al llarg de la seva adolesc\xc3\xa8ncia va cursar estudis secundaris i va obtenir el t\xc3\xadtol l'any 1895. Va realitzar els seus primers estudis a la ciutat natal, m\xc3\xa9s tard es va traslladar a Par\xc3\xads a mitjans de 1895, pocs mesos abans de la presentaci\xc3\xb3 oficial del cinemat\xc3\xb2graf Lumi\xc3\xa8re, on es va casar amb l'actriu de teatre popular, vodevil i de l\xe2\x80\x99\xc3\xb2pera parisenca\xc2\xa0Julienne Mathieu i va n\xc3\xa9ixer el seu fill Robert el  31 de gener de 1897, amb el temps arribaria a ser el seu c\xc3\xa0mera i ajudant._NEWLINE_Per condicions econ\xc3\xb2miques tres mesos despr\xc3\xa9s, al maig de 1897 Chom\xc3\xb3n es trasllad\xc3\xa0 a Barcelona per allistar-se a l\xe2\x80\x99ex\xc3\xa8rcit espanyol. Degut a les circumst\xc3\xa0ncies pol\xc3\xadtiques fou traslladat a Cuba, on prest\xc3\xa0 servei com a voluntari a la rea guardi\xc3\xa0 a la Guerra hispano-estatunidenca. En el moment en qu\xc3\xa8 espanya va perdre la guerra fou traslladat de nou a Barcelona, i el 1899 torn\xc3\xa0 a Paris amb la seva fam\xc3\xadlia._NEWLINE_Quan va tornar a Fran\xc3\xa7a, la seva dona Julienne havia intervingut en algunes pel\xc2\xb7l\xc3\xadcules (1897). Chom\xc3\xb3n va comen\xc3\xa7ar a treballar al taller de manera gaireb\xc3\xa9 immediata, preludi de la que ser\xc3\xa0 una de les seves obsessions m\xc3\xa9s grans fins al moment de la seva mort: el cinema en color. La seva habilitat i dedicaci\xc3\xb3 van portar a idear poc temps despr\xc3\xa9s un revolucionari sistema d'acolorit a m\xc3\xa0 conegut amb el nom de \xc2\xabpochoir\xc2\xbb, que despr\xc3\xa9s, amb lleugeres evolucions, va ser patentat per Charles Path\xc3\xa9 amb la denominaci\xc3\xb3 Path\xc3\xa9color. No obstant no ho va fer a Par\xc3\xads sin\xc3\xb3 que comen\xc3\xa7\xc3\xa0 a Barcelona, on mont\xc3\xa0 el primer petit taller de pintat de pel\xc2\xb7l\xc3\xadcula, al carrer de Ponent, avui en dia conegut com a Joaqu\xc3\xadn Costa, al centre de Barcelona\xc2\xa0 \xc2\xa0\xc2\xa0_NEWLINE_A Espanya va ser el creador del g\xc3\xa8nere sarsuel\xc3\xadstic en el cinema._NEWLINE_Va ser a finals de 1900 quan Segundo de Chom\xc3\xb3n, va decidir dedicar-se plenament a l'activitat cinematogr\xc3\xa0fica en dues vessants, per una banda especialista en la impressi\xc3\xb3 de t\xc3\xadtols espanyols per a les pel\xc2\xb7l\xc3\xadcules estrangeres que importaven i, d'altra banda, en l'acolorit a m\xc3\xa0 de les c\xc3\xb2pies de films d'intenci\xc3\xb3 fant\xc3\xa0stica o espectacular. Per\xc3\xb2 de seguida se n\xe2\x80\x99hi afeg\xc3\xad una tercera, la feina de realitzador i operador al mateix temps. Entre 1901 decideix finalment dedicar-se professionalment al m\xc3\xb3n del cinema i 1905 Chom\xc3\xb3n desenvolupa quatre treballs relacionats directament amb el m\xc3\xb3n cinematogr\xc3\xa0fic, que el defineixen totalment com a cineasta._NEWLINE_Va fundar la primera productora de cinema espanyola \xc2\xabMacaya i Carro\xc2\xbb i d'un taller d\xe2\x80\x99acolorit i retolat en els quals experimentava els primers films cient\xc3\xadfics._NEWLINE_Es va dedicar amb gran inter\xc3\xa8s a la realitzaci\xc3\xb3 de films amb una especial predilecci\xc3\xb3 pels trucatges i els efectes, com \xe2\x80\x9cXoc de trens\xe2\x80\x9d (1902), combinaci\xc3\xb3 de filmacions de trens reals elaborades amb maquetes, \xe2\x80\x9cPulgarcito\xe2\x80\x9d (1903) o \xe2\x80\x9cGulliver al pa\xc3\xads dels gegants\xe2\x80\x9d (1904), adaptacions dels populars contes de Charles Perrault i Jonathan Swift, respectivament, films amb trucs bastant avan\xc3\xa7ats per a l'\xc3\xa8poca._NEWLINE_A partir de 1912 va treballar a It\xc3\xa0lia, a la It\xc3\xa0lia Film. La vessant art\xc3\xadstica de la productora era a c\xc3\xa0rrec del director Giovanni Pastrone (1883-1959), que va contractar a Chom\xc3\xb3n com a operador i t\xc3\xa8cnic en efectes especials._NEWLINE_Chom\xc3\xb3n no nom\xc3\xa9s torna a comptar amb absoluta llibertat, sin\xc3\xb3 que \xc3\xa9s el director del seu propi equip t\xc3\xa8cnic, format per quatre persones, i centrat de manera espec\xc3\xadfica en el treball de fotografia, il\xc2\xb7luminaci\xc3\xb3 i trucatges de les produccions dels directors de la companyia, entre els quals destaca per sobre de tots el propi Pastrone, m\xc3\xa0xim responsable d'una de les majors superproduccions del cinema mut itali\xc3\xa0, Cabiria, film de tres hores ambientat a finals del segle III aC, on Chom\xc3\xb3n s'encarrega no nom\xc3\xa9s de la realitzaci\xc3\xb3 i filmaci\xc3\xb3 de maquetes, dels efectes d'il\xc2\xb7luminaci\xc3\xb3 m\xc3\xa9s complicats, dels efectes especials i de les principals tasques de revelat i positivat, sin\xc3\xb3 tamb\xc3\xa9 dels moviments de c\xc3\xa0mera. La utilitzaci\xc3\xb3 sistem\xc3\xa0tica i elaborada de l'anomenat Carrello (origen de l'actual \xe2\x80\x9ctravelling\xe2\x80\x9d), \xc3\xa9s un dels principals trets distintius de Cabiria._NEWLINE_Com \xc3\xa9s d'imaginar, la Primera Guerra Mundial va complicar la dedicaci\xc3\xb3 professional de Chom\xc3\xb3n. En qualsevol cas, va seguir experimentant amb el color, en col\xc2\xb7laboraci\xc3\xb3 amb el su\xc3\xads Ernesto Zollinger._NEWLINE_A Par\xc3\xads, el seu talent servir\xc3\xa0 a l'obra mestra d'Abel Gance, titulada \xe2\x80\x9cNapole\xc3\xb3\xe2\x80\x9d (1927), on la seva aportaci\xc3\xb3 \xc3\xa9s decisiva en la complexa seq\xc3\xbc\xc3\xa8ncia del lloc de Toulon. I segons sembla, el 1929 estava treballant en el qu\xc3\xa8 podien aportar els raigs ultraviolats al cinemat\xc3\xb2graf. Per\xc3\xb2 justament en aquest any, concretament el 2 de maig, amb nom\xc3\xa9s 57 anys, va morir a causa d\xe2\x80\x99una malaltia no especificada.\n_START_SECTION_\nAportacions al cinema\n_START_PARAGRAPH_\nChom\xc3\xb3n va perfeccionar el pas de maneta, creat per Albert Smith, la qual consistia en capturar el fotograma per passar al seg\xc3\xbcent fent un gir de maneta._NEWLINE_Se'l considera l\xe2\x80\x99inventor del \xe2\x80\x9ctravelling\xe2\x80\x9d, que servia principalment per modelar el rostre dels actors i crear determinats ambients o efectes especials. Amb aquesta t\xc3\xa8cnica va aconseguir fer la panor\xc3\xa0mica, el ritme continu dels fotogrames i la fixaci\xc3\xb3 de la imatge sobre la pantalla._NEWLINE_Va ser el primer en realitzar cinema cient\xc3\xadfic i de la reconstrucci\xc3\xb3 hist\xc3\xb2rica. A m\xc3\xa9s a m\xc3\xa9s, va utilitzar la uni\xc3\xb3 entre imatges reals i maquetes, les sobreimpressions damunt de fons transparents._NEWLINE_Va construir c\xc3\xa0meres especialitzades i va desenvolupar t\xc3\xa8cniques del dibuix animat, pintava a m\xc3\xa0 els fotogrames per donar-hi color, i va crear unes plantilles per facilitar la t\xc3\xa8cnica del color i aconseguir m\xc3\xa9s precisi\xc3\xb3."